
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 27 aprilie 2010
Pl.x. 184/2010


AVIZ

asupra propunerii legislative pentru modificarea şi completarea Legii nr.4/2008 privind prevenirea şi combaterea violenţei cu ocazia competiţiilor şi a jocurilor sportive
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.4/2008 privind prevenirea şi combaterea violenţei cu ocazia competiţiilor şi a jocurilor sportive , trimisă cu adresa nr. Pl.x.184 din 19 aprilie 2010, înregistrată cu nr.31/326 din 20 aprilie 2010. 

Propunerea legislativă a fost respinsă de Senat în şedinţa din 13 aprilie 2010, în calitate de primă Cameră sesizată.

Camera Deputaţilor este Cameră decizională în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 in Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea şi completarea Legii nr.4/2008 privind prevenirea şi combaterea violenţei cu ocazia competiţiilor şi jocurilor sportive, în sensul reglementării mai riguroase a măsurilor de siguranţă ce urmează sa fie aplicate persoanelor care încalcă ordinea şi liniştea publică cu ocazia desfăşurării competiţiilor şi jocurilor sportive, clasificării competiţiilor şi jocurilor sportive în raport de gradul de risc pe care îl prezintă, iar în raport de acesta, prevederea de obligaţii în sarcina organizatorilor. Propunerea vizează şi conferirea de noi atribuţii în competenţa personalului Poliţiei Comunitare, instituirea de noi contravenţii şi infracţiuni ce pot fi săvârşite cu ocazia desfăşurării competiţiilor şi jocurilor sportive, precum şi instituirea de noi atribuţii în sarcina parchetului şi a instanţei de judecată, cu prilejul instrumentării şi judecării infracţiunilor în domeniul supus reglementării.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă în şedinţa din 27 aprilie 2010.

Membrii comisiei au examinat iniţiativa legislativă supusă avizării şi expunerea de motive, punctul de vedere  al Guvernului României, transmis prin adresa cu nr.352 din 15 februarie 2010, care susţine adoptarea acesteia şi avizul favorabil, cu observaţii şi propuneri al Consiliului Legislativ, aviz cu nr.1290 din 10 noiembrie 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative pentru modificarea şi completarea Legii nr.4/2008 privind prevenirea şi combaterea violenţei cu ocazia competiţiilor şi a jocurilor sportive.
În raport de obiectul şi conţinutul reglementării, propunerea legislativă face parte din categoria legilor organice, fiind incidente dispoziţiile art.73 alin.(3) lit. h) din Constituţia României, republicată.

                      PREŞEDINTE,                          
 SECRETAR,

                        Daniel Buda                               Gabriel Andronache

Consilier parlamentar,
Rodica Penescu

